b'\n_START_ARTICLE_\nMost na rijeci Kwai\n_START_SECTION_\nRadnja\n_START_PARAGRAPH_\nDva ratna zarobljenika zakopavaju le\xc5\xa1 u groblju japanskog zarobljeni\xc4\x8dkog logora tijekom Drugog svjetskog rata u ju\xc5\xbenoj Burmi. Jedan od njih, zapovjednik ameri\xc4\x8dke mornarice Shears (William Holden), rutinski podmi\xc4\x87uje \xc4\x8duvare kako bi izbjegao te\xc5\xa1ki rad. Sti\xc5\xbee veliki kontigent britanskih zarobljenika, mar\xc5\xa1iraju\xc4\x87i i drsko fu\xc4\x87kaju\xc4\x87i Colonel Bogey March, pod vodstvom pukovnika Nicholsona (Alec Guinness)._NEWLINE_Zapovjednik logora, pukovnik Saito (Sessue Hayakawa), im se obra\xc4\x87a informiraju\xc4\x87i ih o svojim pravilima. Inzistira da svi zatvorenici, bez obzira na \xc4\x8din, rade na gradnji mosta preko rijeke Kwai koji \xc4\x87e biti dio \xc5\xbeeljeznice koja \xc4\x87e povezati cijelu Burmu._NEWLINE_Sljede\xc4\x87eg jutra Saito nare\xc4\x91uje svima da rade, a Nicholson nare\xc4\x91uje svojim \xc4\x8dasnicima da stanu. Isti\xc4\x8de kako \xc5\xbdenevske konvencije ka\xc5\xbeu da su zarobljeni \xc4\x8dasnici izuzeti od manualnog rada. Saito se razbjesni i udari Nicholsona u lice, ali ovaj se odbija pokoriti, \xc4\x8dak i nakon \xc5\xa1to je Saito izvadio strojnicu. Saita od njegove namjere odvra\xc4\x87a bojnik Clipton (James Donald), medicinski \xc4\x8dasnik; umjesto toga, japanski zapovjednik ostavlja Nicholsona i njegove \xc4\x8dasnike da stoje na neizdr\xc5\xbeivoj vru\xc4\x87ini. Kako dan prolazi, jedan od njih pada u nesvijest, ali Nicholson i ostali ostaju stajati i kad se ljudi po\xc4\x8dinju vra\xc4\x87ati s posla. Nakon \xc5\xa1to je pukovnik Nicholson pretu\xc4\x8den u Saitovom sto\xc5\xbeeru, britanski \xc4\x8dasnici poslani su u kavez za kaznu, a Nicholson u samicu._NEWLINE_Nakon \xc5\xa1to Clipton zatra\xc5\xbei da vidi \xc4\x8dasnike, Saito pristaje pod uvjetom da Clipton nagovori Nicholsona da se predomisli. No, Nicholson se odbija maknuti s mjesta, rekav\xc5\xa1i "ako se sada predamo, nikad ne\xc4\x87e biti kraja." U me\xc4\x91uvremenu, konstrukcija pada daleko poslije roka, djelomi\xc4\x8dno zbog mnogih "nesre\xc4\x87a" koje su organizirali Britanci._NEWLINE_Saito ima rok; ako ga ne ispuni, dobro \xc4\x87e se osramotiti te \xc4\x87e morati po\xc4\x8diniti seppuku. Zato nevoljko odlu\xc4\x8duje pustiti Nicholsona, rekav\xc5\xa1i mu da je proglasio "amnestiju" kako bi obilje\xc5\xbeio obljetnicu velike japanske pobjede u Rusko-japanskom ratu, koriste\xc4\x87i to kao izliku da oslobodi \xc4\x8dasnike rada. Po izlasku, Nicholson i njegovi \xc4\x8dasnici ponosno prolaze kroz bu\xc4\x8dni prijem. Saito se u privatnosti slama i po\xc4\x8dne plakati._NEWLINE_Nakon \xc5\xa1to se fizi\xc4\x8dki oporavio od kazne, ali ipak mentalno slomljen, Nicholson odlazi u inspekciju i biva \xc5\xa1okiran nakon \xc5\xa1to je shvatio kako na gradili\xc5\xa1tu vlada neorganizacija, zabu\xc5\xa1ancija i izravna sabota\xc5\xbea. Odlu\xc4\x8duje sagraditi bolji most od Japanaca. Nare\xc4\x91uje satniku Reevesu (Peter Williams) i bojniku Hughesu (John Boxer) da smisle dizajn za prikladan most, unato\xc4\x8d vojnoj va\xc5\xbenosti koji on ima za Japance. \xc5\xbdeli se dokazati pred onima koji su ga zarobili i dr\xc5\xbeati svoje ljude zaposlene._NEWLINE_U me\xc4\x91uvremenu trojica mu\xc5\xa1karaca, me\xc4\x91u kojima je i Shears, poku\xc5\xa1avaju pobje\xc4\x87i. Dvojica su ubijena, a Shears je pogo\xc4\x91en. Pada u rijeku gdje ga odnosi struja. Nakon nekoliko dana u d\xc5\xbeungli, naleti na tajlandsko selo \xc4\x8diji mu stanovnici poma\xc5\xbeu da se oporavi. Shears je poslan u britansku bolnicu u Colombo, na \xc5\xa0ri Lanki. Tijekom oporavka se udvara zgodnoj medicinskoj sestri._NEWLINE_Bojnik Warden (Jack Hawkins), \xc4\x8dlan britanskih specijalnih postrojbi, poku\xc5\xa1a stupiti u kontakt s njim. Priop\xc4\x87ava Shearsu da vodi malu grupu komandosa na misiju u kojoj bi trebali uni\xc5\xa1titi most na rijeci Kwai. Zamoli Shearsa da se dobrovoljno priklju\xc4\x8di budu\xc4\x87i da poznaje podru\xc4\x8dje. Shears odbija, kona\xc4\x8dno priznav\xc5\xa1i da on uop\xc4\x87e nije zapovjednik Shears, nego obi\xc4\x8dni mornari\xc4\x8dki regrut. Shears po\xc4\x8dinje pri\xc4\x8dati kako su on i zapovjednik mornarice pre\xc5\xbeivjeli potapanje njihova broda, ali je zapovjednika kasnije ubila japanska patrola. "Shears" je zamijenio identifikacijske plo\xc4\x8dice s mrtvim \xc4\x8dasnikom, nadaju\xc4\x87i se da \xc4\x87e tako do\xc4\x87i do komfornijeg tretmana u zarobljeni\xc5\xa1tvu. Nije uspjelo, ali tada nije imao izbora pa se nastavio la\xc5\xbeno predstavljati. Warden mu ka\xc5\xbee kako su to ve\xc4\x87 znali. Kako bi izbjegla lo\xc5\xa1 publicitet, ameri\xc4\x8dka mornarica je sretna posuditi ga britanskoj. Warden mu ponudi pogodbu u zamjenu za njegove usluge, a na misiji \xc4\x87e mu biti dat ekvivalentan \xc4\x8din bojnika te \xc4\x87e izbje\xc4\x87i kaznu. Shears se nevoljko "dobrovoljno" priklju\xc4\x8duje._NEWLINE_U logoru, Clipton zbunjeno gleda kako Nicholson lu\xc4\x91a\xc4\x8dki tjera svoje ljude da dovr\xc5\xa1e projekt do roka. Ironi\xc4\x8dno, \xc4\x8dak dobrovoljno prijavljuje svoje podre\xc4\x91ene \xc4\x8dasnike kako bi pomogli na fizi\xc4\x8dkom radu. Kako su japanski in\xc5\xbeenjeri izabrali lo\xc5\xa1e gradili\xc5\xa1te, originalni most je napu\xc5\xa1ten, a 400 metara nizvodno po\xc4\x8dinje gradnja novog._NEWLINE_U me\xc4\x91uvremenu, komandosi se spu\xc5\xa1taju padobranima. Jedan pogiba zbog lo\xc5\xa1eg slijetanja. Ostali nastavljaju prema rijeci, uz pomo\xc4\x87 domorotkinja nosa\xc4\x8dica i njihova seoskog glave\xc5\xa1ine, Yaija. Dok se u logoru slavi dovr\xc5\xa1etak mosta, Shears i poru\xc4\x8dnik Joyce (Geoffrey Horne) pod okriljem no\xc4\x87i postavljaju eksploziv. Sljede\xc4\x87eg dana bi preko mosta trebao pro\xc4\x87i vlak s japanskim vojnicima i va\xc5\xbenim slu\xc5\xbebenicima. Warden ih \xc5\xbeeli di\xc4\x87i u zrak._NEWLINE_Kako pada no\xc4\x87, Nicholson ponosno kora\xc4\x8da po mostu. Tijekom posljednje inspekcije, razina vode je opala i otkrila \xc5\xbeice koje povezuju eksploziv, a u daljini se za\xc4\x8duje nadolaze\xc4\x87i vlak. Nicholson i Saito po\xc5\xbeuruju nizvodno i po\xc4\x8dnu vu\xc4\x87i \xc5\xbeice koje vode do Joycea. Nakon \xc5\xa1to su do\xc5\xa1li preblizu, Joyce izlazi iz zaklona i izbode Saita do smrti. Nicholson povi\xc4\x8de po pomo\xc4\x87 i poku\xc5\xa1a sprije\xc4\x8diti komandosa (koji si ne mo\xc5\xbee dopustiti da ubije Nicholsona) da se dokopa detonatora. Po\xc4\x8dinje obra\xc4\x8dun; Yai je ubijen. Nakon \xc5\xa1to Joyce biva pogo\xc4\x91en, Shears prepliva rijeku kako bi dovr\xc5\xa1io zadatak, ali ga ubijaju prije nego \xc5\xa1to je stigao do pukovnika._NEWLINE_Prepoznav\xc5\xa1i Shearsa, Nicholson kona\xc4\x8dno dolazi k sebi i uzvikne, "\xc5\xa0to sam to u\xc4\x8dinio?". Smrtno ranjen, spotakne se o detonator i padne na njega, to\xc4\x8dno u vrijeme kad preko mosta prelazi vlak koji pada u rijeku._NEWLINE_Nakon dovr\xc5\xa1etka njegove misije, Warden uz pomo\xc4\x87 nosa\xc4\x8da otetura natrag u d\xc5\xbeunglu. Clipton, koji je svjedo\xc4\x8dio krvoproli\xc4\x87u, promrmlja, "Ludilo! ... Ludilo!".\n_START_SECTION_\nPovijesna utemeljenost\n_START_PARAGRAPH_\nPri\xc4\x8da je temeljena na gradnji jednog od \xc5\xbeeljezni\xc4\x8dkih mostova preko rijeke Mae Klong 1943. na mjestu zvanom Tamarkan, pet kilometara od tajlandskog grada Kanchanaburija. Bio je to dio projekta povezivanja postoje\xc4\x87ih tajlandskih i burmanskih \xc5\xbeeljezni\xc4\x8dkih linija kako bi se stvorila ruta od Bangkoka, Tajlanda do Rangoona, Burma (danas Mianmar), kako bi se olak\xc5\xa1ala japanska okupacija Burme. Oko sto tisu\xc4\x87a prisilno unova\xc4\x8denih azijskih radnika i 12 tisu\xc4\x87a ratnih zarobljenika je umrlo na cijelom projektu._NEWLINE_Iako su patnje izazvane gradnjom burmanske \xc5\xbeeljeznice i njezinih mostova istina, doga\xc4\x91aji iz filma su ve\xc4\x87inom fikcija. Stvarni savezni\xc4\x8dki glavni \xc4\x8dasnik na mostu je bio potpukovnik Philip Toosey. Neki smatraju kako je film uvredljiva parodija Tooseyja. U BBC-jevoj seriji Timewatch, biv\xc5\xa1i ratni zarobljenik u logoru je rekao da je malo vjerojatno da bi \xc4\x8dovjek kao \xc5\xa1to je izmi\xc5\xa1ljeni Nicholson mogao do\xc4\x87i do \xc4\x8dina potpukovnika; a sve i da jest, drugi bi ga zarobljenici "tiho eliminirali". Julie Summers u svojoj knjizi The Colonel of Tamarkan pi\xc5\xa1e da je Pierre Boulle, koji je bio ratni zarobljenik na Tajlandu, stvorio fikcionalni lik Nicholsona kao mje\xc5\xa1avinu svojih uspomena o francuskim \xc4\x8dasnicima kolaboracionistima._NEWLINE_Toosey se dosta razlikovao od Nicholsona i sigurno nije bio kolaboracionist koji se osje\xc4\x87ao obveznim sura\xc4\x91ivati s Japancima. Toosey je \xc4\x8dinio sve kako bi odgodio gradnju mosta \xc5\xa1to je dulje mogu\xc4\x87e. Gdje god je Nicholson osu\xc4\x91ivao sabota\xc5\xbeu i druge poku\xc5\xa1aje odga\xc4\x91anja gra\xc4\x91enja, Toosey je to poticao: bili su skupljani bijeli mravi kako bi pojeli drvnu gra\xc4\x91u, a beton je bio slabo pomije\xc5\xa1an._NEWLINE_Uni\xc5\xa1tenje mosta u filmu je potpuno izmi\xc5\xa1ljeno. Zapravo, sagra\xc4\x91ena su dva mosta: privremeni drveni most, a nekoliko mjeseci kasnije i stalni \xc4\x8deli\xc4\x87no-betonski most. Oba mosta su kori\xc5\xa1tena dvije godine, sve dok nisu uni\xc5\xa1teni u savezni\xc4\x8dkom bombardiranju. \xc4\x8celi\xc4\x8dni most je popravljen te je u uporabi i danas.\n_START_SECTION_\nScenarij\n_START_PARAGRAPH_\nScenaristi Carl Foreman i Michael Wilson bili su na crnoj listi pa su mogli raditi samo potajno. Potpis na filmu je dobio Pierre Boulle (koji nije govorio engleski), koji je na kraju i osvojio Oscar. Akademija je tek 1984. ispravila nepravdu i retroaktivno dodijelila nagradu Foremanu i Wilsonu, obojici posthumno. Negdje u isto vrijeme film je ponovno objavljen s njihovim imenima na \xc5\xa1pici._NEWLINE_Sessue Hayakawa je navodno izrezao svoju kopiju scenarija kako bi sadr\xc5\xbeavala njegove vlastite re\xc4\x8denice; unato\xc4\x8d tome, nije znao da \xc4\x87e njegov lik poginuti na kraju filma.\n_START_SECTION_\nSnimanje\n_START_PARAGRAPH_\nNekoliko redatelja je kandidiralo za ovaj projekt, me\xc4\x91u njima i John Ford, William Wyler, Howard Hawks, Fred Zinnemann i Orson Welles. Producent Sam Spiegel kasnije je rekao da je David Lean, tada prakti\xc4\x8dki nepoznat izvan Velike Britanije, izabran "u nedostatku i\xc4\x8deg drugog"._NEWLINE_Lean se umalo utopio kad ga je odnijela rije\xc4\x8dna struja tijekom stanke u snimanju; \xc5\xbeivot mu je spasio Geoffrey Home._NEWLINE_Film je bila me\xc4\x91unarodna koprodukcija izme\xc4\x91u britanskih i ameri\xc4\x8dkih kompanija. Radnjom je smje\xc5\xa1ten u Burmu, ali je ve\xc4\x87inom sniman blizu Kitulgale, na \xc5\xa0ri Lanki, s nekoliko scena snimljenih u Engleskoj._NEWLINE_Eksplozija mosta trebala se snimati 10. o\xc5\xbeujka 1957. uz prisutnost Solomona Bandaranaikea, tada\xc5\xa1njeg premijera \xc5\xa0ri Lanke, i nekoliko \xc4\x8dlanova vlade. Me\xc4\x91utim, kamerman Freddy Ford nije mogao na vrijeme pobje\xc4\x87i od eksplozije pa je Lean zaustavio snimanje. Vlak je udario u generator na drugoj strani mosta te se o\xc5\xa1tetio. Popravljen je do sljede\xc4\x87eg jutra kad je dignut u zrak, s Bandaranaikom i njegovim ljudima u neposrednoj blizini.'